– NACRT –
Na temelju članka 15. stavka 2. Zakona o javnoj nabavi („Narodne novine“, broj 120/16, 114/22 i 48/26) i članka 21. Statuta Javne ustanove za upravljanje zaštićenim područjima i drugim zaštićenim dijelovima prirode Šibensko-kninske županije – Priroda, ravnateljica Javne ustanove za upravljanje zaštićenim područjima i drugim zaštićenim dijelovima prirode Šibensko-kninske županije – Priroda dana _______________________ 2026. godine, donosi

PRAVILNIK
O PROVEDBI POSTUPAKA JEDNOSTAVNE NABAVE

OPĆE ODREDBE
Članak 1.
Ovim Pravilnikom o provedbi postupaka jednostavne nabave (u daljnjem tekstu: Pravilnik) uređuje se provedba postupaka nabave robe i usluga procijenjene vrijednosti manje od 50.000,00 eura i radova procijenjene vrijednosti manje od 100.000,00 eura (u daljnjem tekstu: jednostavna nabava) za koje sukladno odredbama Zakona o javnoj nabavi (dalje u tekstu: ZJN) ne postoji obveza provedbe postupaka javne nabave, a čiji je Naručitelj Javna ustanova za upravljanje zaštićenim područjima i drugim zaštićenim dijelovima prirode Šibensko-kninske županije – Priroda (u daljnjem tekstu: Naručitelj).
Pojmovi i izrazi koji se koriste u ovom Pravilniku, a koji imaju rodno značenje, odnose se jednako na muški i ženski rod.
Sve vrijednosti u ovom Pravilniku iskazane su u eurima bez poreza na dodanu vrijednost (PDV-a).

NAČELA I ANALIZA TRŽIŠTA 
                                                        Članak 2.
Naručitelj postupke jednostavne nabave provodi poštujući načela javne nabave, a osobito načelo slobode kretanja robe, načelo slobode poslovnog nastana i načelo slobode pružanja usluga, te načela koja iz toga proizlaze, kao što su načelo tržišnog natjecanja, načelo jednakog tretmana, načelo zabrane diskriminacije, načelo uzajamnog priznavanja, načelo razmjernosti i načelo transparentnosti.
Jednostavna nabava ne smije biti osmišljena s namjerom izbjegavanja primjene ZJN, izbjegavanja primjene ovog Pravilnika ili s namjerom da se određenim gospodarskim subjektima neopravdano da prednost ili ih se stavi u nepovoljan položaj.
Naručitelj je obvezan primjenjivati odredbe ovog Pravilnika na način koji omogućava učinkovitu nabavu te ekonomično, zakonito, namjensko i svrhovito trošenje javnih sredstava. 
U provedbi jednostavne nabave radova, roba i usluga pored ovog Pravilnika Naručitelj će  primjenjivati i druge važeće zakone, podzakonske akte te druge akte, a koji se odnose na pojedini predmet nabave.

Članak 3.
U svrhu pripreme postupaka jednostavnih nabava Naručitelj provodi analizu tržišta koja obuhvaća prikupljanje informacija o predmetu nabave, gospodarskim subjektima koji sudjeluju na tržištu te drugim okolnostima koji utječu na uvjete nabave.
Analiza tržišta provodi se u opsegu koji je razmjeran vrijednosti i složenosti predmeta nabave, u skladu s raspoloživim sredstvima i potrebama Naručitelja.

SUKOB INTERESA
Članak 4.
Naručitelj je u postupcima jednostavne nabave obvezan poduzimati prikladne mjere da učinkovito spriječi, prepozna i ukloni sukobe interesa u vezi s postupkom jednostavne nabave kako bi se izbjeglo narušavanje tržišnog natjecanja i osiguralo jednako postupanje prema svim gospodarskim subjektima, sve sukladno odredbama članaka 75. do 83. ZJN.  
Gospodarskim subjektom s kojim Naručitelj može biti u sukobu interesa smatra se ponuditelj, natjecatelj, član zajednice, podugovaratelj i drugi subjekt na kojeg se ponuditelj ili natjecatelj oslanja. 
Za nabave čija je procijenjena vrijednost veća od 15.000,00 eura, ovlašteni predstavnici Naručitelja su obvezni prije početka rada u postupku jednostavne nabave potpisati izjavu o sukobu interesa te ju ažurirati bez odgađanja ako nastupe promjene. 
Naručitelj je obvezan na temelju izjava o sukobu interesa svojih predstavnika u pozivu na dostavu ponuda za pojedini postupak jednostavne nabave navesti popis gospodarskih subjekata s kojima je predstavnik Naručitelja u sukobu interesa ili navesti da takvi subjekti ne postoje. 
Predstavnik Naručitelja koji nije ujedno i čelnik Naručitelja obvezan je odmah po saznanju, a najkasnije dan nakon saznanja o postojanju sukoba interesa, izuzeti se iz provedbe postupka nabave te o tome obavijestiti čelnika Naručitelja. Čelnik Naručitelja osigurava da predstavnik Naručitelja prestane sa svim aktivnostima u postupku nabave, bez odgađanja imenuje drugu osobu predstavnikom Naručitelja koji preuzima njegove aktivnosti te osigurava da prethodno sudjelovanje izuzetog predstavnika ne ugrožava daljnji tijek istog postupka. 
U slučaju sukoba interesa čelnika Naručitelja, kao i u slučaju sukoba interesa ostalih predstavnika Naručitelja čije izuzimanje iz provedbe postupka nabave nije moguće ili se izuzimanjem ne može odgovarajuće otkloniti sukob interesa, a nakon odbijanja takve ponude ne preostane niti jedna valjana ponuda, poništit će se postupak nabave.

IZUZEĆA 
Članak 5.
Ovaj Pravilnik ne primjenjuje se na stjecanje, najam ili zakup zemljišta, postojećih građevina ili druge nepokretne imovine ili prava koja se njih tiču, usluge arbitraže i mirenja, ugovore o radu,  zajmove i kredite, bez obzira na to jesu li povezani s izdavanjem, prodajom, kupnjom ili prijenosom vrijednosnih papira ili drugih financijskih instrumenata, usluge ovjeravanja i potvrđivanja dokumenata koje pružaju javni bilježnici te na ostala izuzeća navedena u članku 30. ZJN. 
POSTUPCI JEDNOSTAVNE NABAVE

Članak 6.
Postupci jednostavne nabave u smislu ovog Pravilnika jesu:
Izravno ugovaranje
Poziv odabranim gospodarskim subjektima
Javna objava poziva

I. IZRAVNO UGOVARANJE
Članak 7.
Izravno ugovaranje je postupak jednostavne nabave koji se provodi za nabavu robe, usluga i radova čija je procijenjena vrijednost manja od 7.000,00 eura, izdavanjem narudžbenice, izravnom nabavom od jednog gospodarskog subjekta po vlastitom izboru ili sklapanjem ugovora s gospodarskim subjektom.
U postupku izravnog ugovaranja u pravilu se koriste elektronička sredstva komunikacije (npr. elektronička pošta).
Nadležne ustrojstvene jedinice Naručitelja dužne su voditi evidenciju izdanih narudžbenica, odnosno ugovora o nabavi.

II. POZIV ODABRANIM GOSPODARSKIM SUBJEKTIMA
Članak 8.
Poziv odabranim gospodarskim subjektima postupak je jednostavne nabave kojim se pozivaju najmanje tri gospodarska subjekta, prema odabiru Naručitelja, na dostavu ponuda sukladno uvjetima i zahtjevima iz Poziva za dostavu ponude i dokumentacije o nabavi.
Poziv odabranim gospodarskim subjektima provodi se za nabavu robe i usluga čija je procijenjena vrijednost veća od 7.000,00 eura i jednaka ili manja od 25.000,00 eura, odnosno za nabavu radova čija je procijenjena vrijednost veća od 7.000,00 eura i jednaka ili manja od 45.000,00 eura.
Poziv odabranim gospodarskim subjektima provodi se putem modula jednostavne nabave u Elektroničkom oglasniku javne nabave Republike Hrvatske (dalje u tekstu: EOJN), i to u postupcima nabave procijenjene vrijednosti veće od 15.000,00 eura, a manje ili jednake 25.000,00 eura za robe i usluge, odnosno manje ili jednake 45.000,00 eura za radove.
Postupak jednostavne nabave robe, usluga i radova čija je procijenjena vrijednost veća od 7.000,00 eura i jednaka ili manja od 15.000,00 eura provodi se slanjem poziva za dostavu ponuda najmanje trima gospodarskim subjektima koristeći elektronička sredstva komunikacije (npr. elektronička pošta) ili drugi primjereni i dokaziv oblik komunikacije, a može se provesti i sukladno stavku 3. ovog članka, odnosno putem modula jednostavne nabave EOJN.  
Članak 9.
Iznimno od članka 8. ovog Pravilnika, Naručitelj provodi postupak jednostavne nabave slanjem poziva za dostavu ponude na adresu jednog gospodarskog subjekta:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt, ili
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
U slučaju jednostavne nabave iz stavka 1. ovog članka Naručitelj je dužan navesti i obrazložiti razloge za primjenu iznimke iz stavka 1. ovog članka u modulu jednostavne nabave EOJN, odnosno u dokumentaciji o nabavi ukoliko se poziv na dostavu ponuda dostavlja putem elektroničkih sredstava komunikacije, odnosno sukladno članku 8. stavak 4. ovog Pravilnika.

III. JAVNA OBJAVA POZIVA
Članak 10.
Javna objava poziva je postupak jednostavne nabave koji Naručitelj provodi putem javne objave poziva za dostavu ponuda u modulu jednostavne nabave EOJN.
Javna objava poziva provodi se za nabavu robe i usluga čija je procijenjena vrijednost veća od 25.000,00 eura i manja od 50.000,00 eura, odnosno za nabavu radova čija je procijenjena vrijednost veća od 45.000,00 eura i manja od 100.000,00 eura.
Članak 11.
Iznimno od članka 10. ovog Pravilnika, Naručitelj nije obvezan provesti postupak jednostavne nabave putem javne objave u modulu jednostavne nabave, već ga provodi slanjem Poziva za dostavu ponude putem modula jednostavne nabave u EOJN na adresu jednog ili više gospodarskih subjekata:
a) ako nije podnesena nijedna ponuda ili nijedna valjana ponuda u prethodno provedenom postupku jednostavne nabave, pod uvjetom da početni ugovorni uvjeti nisu bitno izmijenjeni,
b) ako zbog objektivnih razloga predmet nabave može izvršiti, isporučiti ili pružiti samo određeni gospodarski subjekt, i to:
1. ako je predmet nabave stvaranje ili stjecanje jedinstvenog umjetničkog djela ili umjetničke izvedbe,
2. ako iz tehničkih razloga predmet nabave može isporučiti samo određeni gospodarski subjekt, ili
3. ako je to nužno radi zaštite isključivih prava, uključujući prava intelektualnog vlasništva,
c) ako postoji iznimna žurnost uzrokovana događajima koje Naručitelj nije mogao predvidjeti niti na njih utjecati.
U slučaju iz stavka 1. ovog članka Naručitelj postupak jednostavne nabave provodi u modulu jednostavne nabave EOJN gdje je dužan navesti i obrazložiti razloge za primjenu iznimke iz stavka 1. ovog članka.

NADLEŽNOST ZA PROVEDBU POSTUPAKA JEDNOSTAVNE NABAVE
Članak 12.
Postupci nabave roba, radova i usluga iz članka 8., članka 9., članka 10. i članka 11. ovog Pravilnika započinju donošenjem Odluke o početku postupka jednostavne nabave koju donosi ravnatelj Naručitelja, a koja sadrži naznaku o predmetu nabave, procijenjenoj vrijednosti nabave, podatke o ovlaštenim predstavnicima Naručitelja koji provode postupak nabave, te njihove obveze i ovlasti u postupku nabave. 
Odlukom o početku postupka jednostavne nabave imenuju se najmanje dva ovlaštena predstavnika Naručitelja, a koji ne moraju biti zaposlenici Naručitelja.
Obveze i ovlasti ovlaštenih predstavnika Naručitelja koji provode postupke jednostavnih nabava iz članka 8., članka 9., članka 10. i članka 11. ovog Pravilnika su:
-	priprema postupka jednostavne nabave: priprema uvjeta vezanih uz predmet nabave, potrebnog sadržaja dokumentacije/ uputa za prikupljanje ponuda, priprema tehničke specifikacije, ponudbenih troškovnika i ostalih dokumenata vezanih uz predmetnu nabavu,
-	provedba postupka jednostavne nabave: slanje poziva za dostavu ponuda gospodarskim subjektima, odnosno objava poziva u modulu jednostavne nabave EOJN, otvaranje pristiglih ponuda, sastavljanje zapisnika o otvaranju, pregledu i ocjeni ponuda, rangiranje ponuda sukladno kriteriju za odabir ponuda, prijedlog za odabir najpovoljnije ponude sukladno kriteriju za odabir i uvjetima propisanim dokumentacijom/uputama za prikupljanje ponuda ili poništenje postupka.

PROVEDBA POSTUPKA JEDNOSTAVNE NABAVE
Članak 13.
Postupak jednostavne nabave koji se provodi kao poziv odabranim gospodarskim subjektima ili javnom objavom poziva pokreće se slanjem ili objavom poziva za dostavu ponuda i dokumentacije o nabavi.
U postupcima jednostavne nabave dokumentacija o nabavi mora biti jasna, razumljiva i nedvojbena te izrađena na način da sadrži sve potrebne podatke koji ponuditelju omogućavaju izradu i dostavu ponude. Predmet nabave mora biti opisan na jasan i precizan način da osigurava usporedivost ponuda i predstavlja tehničku, tehnološku, oblikovnu, funkcionalnu i drugu objektivno odredivu cjelinu. 
Poziv za dostavu ponude sadrži:
-	naziv i podatke Naručitelja,
- podatke o gospodarskim subjektima s kojim je Naručitelj u sukobu interesa,
- procijenjenu vrijednost nabave, 
-	opis predmeta nabave,
-	navod da se radi o jednostavnoj nabavi na koju se ne primjenjuju odredbe ZJN,
-	uvjete i zahtjeve koje ponuditelji trebaju ispuniti,
-	kriterij za odabir ponude,
-	rok izvršenja, mjesto izvršenja
-	način i uvjeti plaćanja, odredbe o cijeni ponude,
-	rok valjanosti ponude, rok dostave ponude, način dostave ponude
-	podatke o pravnoj zaštiti (ako je primjenjivo)
Naručitelj u postupku jednostavne nabave iz članka 8., članka 9., članka 10. i članka 11. ovog Pravilnika može od gospodarskih subjekata tražiti jamstvo za ozbiljnost ponude, jamstvo za uredno ispunjenje ugovora, jamstvo za otklanjanje nedostataka u jamstvenom roku i jamstvo o osiguranju za pokriće odgovornosti iz djelatnosti.
Naručitelj će u pozivu za dostavu ponude, odnosno dokumentaciji o nabavi odrediti razloge isključenja i uvjete sposobnosti koje gospodarski subjekt mora ispuniti u predmetnom postupku jednostavne nabave.
Članak 14.
Rok za dostavu ponuda mora biti primjeren predmetu nabave i ne smije biti kraći od pet dana od dana slanja ili objave poziva na dostavu ponuda, osim ako za to postoje opravdani razlozi u kojem slučaju Naručitelj može iznimno odrediti kraći rok za dostavu ponuda. 
U roku za dostavu ponuda gospodarski subjekt može zatražiti dodatne informacije, objašnjenja i/ili izmjene u vezi s dokumentacijom o nabavi, a najkasnije tijekom trećeg dana prije roka za dostavu ponuda. 
Pod uvjetom da je zahtjev dostavljen pravodobno, Naručitelj je obvezan odgovor, dodatne informacije i objašnjenja staviti na raspolaganje najkasnije jedan dan prije isteka roka za dostavu ponuda.
Dodatne informacije, objašnjenja i/ili izmjene dokumentacije stavljaju se na raspolaganje gospodarskim subjektima na isti način kao i osnovna dokumentacija o nabavi.
Tijekom roka za dostavu ponuda Naručitelj može izmijeniti ili dopuniti dokumentaciju o nabavi. U slučaju bitne izmjene Poziva za dostavu ponude, odnosno dokumentacije o nabavi, Naručitelj je obvezan produžiti rok za podnošenje ponuda za najmanje tri dana.
U postupku jednostavne nabave ne provodi se javno otvaranje ponuda, osim ako je drukčije određeno dokumentacijom o nabavi.
Članak 15.
Ako su informacije ili dokumentacija koje je trebao dostaviti ponuditelj nepotpune ili pogrešne ili se takvima čine ili ako nedostaju određeni dokumenti, Naručitelj može, poštujući načela jednakog tretmana i transparentnosti, zahtijevati od ponuditelja da dopuni, razjasni, upotpuni ili dostavi nužne informacije ili dokumentaciju u primjerenom roku ne kraćem od pet dana. Navedeno postupanje ne smije dovesti do pregovaranja vezano uz kriterij za odabir ponude.
Članak 16.
Kriterij za odabir ponuda u postupku jednostavne nabave može biti najniža cijena ili ekonomski najpovoljnija ponuda. 
Ako su dvije ili više valjanih ponuda jednako rangirane prema kriteriju za odabir ponude, Naručitelj će odabrati ponudu koja je zaprimljena ranije. 
Članak 17.
Ovlašteni predstavnici Naručitelja za provedbu postupka jednostavne nabave provode pregled i ocjenu pristiglih ponuda, utvrđuju računsku ispravnost ponuda te po potrebi traže prihvat računske pogreške, sastavljaju i potpisuju zapisnik o otvaranju, pregledu i ocjeni ponuda te predlažu Upravnom vijeću Naručitelja donošenje Odluke o odabiru ili Odluke o poništenju postupka.
Naručitelj će odbiti ponudu za koju se pregledom i ocjenom utvrdi da je nepravilna, neprihvatljiva ili neprikladna.
Nepravilna ponuda je svaka ponuda koja nije sukladna Pozivu za dostavu ponuda, odnosno dokumentaciji o nabavi, ili je primljena izvan roka za dostavu ponuda, ili postoje dokazi o tajnom sporazumu ili korupciji, ili nije rezultat tržišnog natjecanja, ili je Naručitelj utvrdio da je cijena ponude izuzetno niska, ili ponuda ponuditelja koji ne prihvati ispravak računske pogreške.
Neprihvatljiva ponuda je svaka ponuda čija cijena prelazi procijenjenu vrijednost nabave, odnosno osigurana novčana sredstva naručitelja za nabavu ili ponuda ponuditelja koji ne ispunjava kriterije za kvalitativni odabir gospodarskog subjekta i ponuda ponuditelja za kojeg se utvrdi da je u sukobu interesa sukladno odredbama ZJN.
Neprikladna ponuda je svaka ponuda koja nije relevantna za ugovor o nabavi jer bez značajnih izmjena ne može zadovoljiti potrebe i zahtjeve naručitelja propisane dokumentacijom o nabavi.
Članak 18.
Naručitelj može poništiti postupak jednostavne nabave ako postanu poznate okolnosti zbog kojih ne bi došlo do pokretanja postupka jednostavne nabave ili bi došlo do sadržajno drugačijeg poziva za dostavu ponude da su te okolnosti bile ranije poznate. 
Naručitelj je obvezan poništiti postupak jednostavne nabave ako nije pristigla nijedna ponuda, ako nakon odbijanja/isključenja ponuda ne preostane nijedna valjana ponuda, ako ponuda prelazi procijenjenu vrijednost, a Naručitelj ne može osigurati dodatna sredstva, ako se utvrdi sukob interesa koji se ne može na drugi način otkloniti i ako je to potrebno radi zaštite javnog interesa.  
Naručitelj je obvezan donijeti odluku o poništenju postupka jednostavne nabave ako cijena najpovoljnije ponude prelazi vrijednosni prag propisan za provedbu predmetnog postupka nabave prema ovom Pravilniku te provesti drugi odgovarajući postupak nabave.
U slučaju da je u postupku jednostavne nabave roba i usluga cijena najpovoljnije ponude jednaka ili veća od 50.000,00 eura, odnosno u slučaju da je u postupku jednostavne nabave radova cijena najpovoljnije ponude jednaka ili veća od 100.000,00 eura, Naručitelj mora donijeti odluku o poništenju postupka jednostavne nabave.
Članak 19.
Postupak jednostavne nabave završava se donošenjem Odluke o odabiru ili Odluke o poništenju postupka, sukladno roku koji je određen dokumentacijom o nabavi. Odluku o odabiru, odnosno Odluku o poništenju postupka donosi Upravno vijeće Naručitelja. 
Uz Odluku iz stavka 1. ovog članka koja se objavljuje u EOJN ili dostavlja elektroničkim putem ponuditeljima ukoliko se radi o postupku nabave iz članka 8. stavak 4. ovog Pravilnika, dostavlja se i zapisnik o otvaranju, pregledu i ocjeni ponuda.
Nakon donošenja Odluke iz stavka 1. ovog članka Naručitelj ne smije sklopiti ugovor o nabavi prije isteka roka mirovanja.
Odluka o odabiru odnosno Odluka o poništenju postaje izvršna:
- objavom Odluke o odabiru u slučaju da je pristigla samo jedna ponuda, odnosno objavom Odluke o poništenju postupka ako nije pristigla nijedna ponuda
- istekom roka za prigovor, ako prigovor nije izjavljen 
- dostavom odluke o prigovoru Naručitelja kojom se prigovor odbacuje, odbija, ili se obustavlja postupak, ako je na Odluku izjavljen prigovor.
Stavak 3. i stavak 4. ovog članka ne primjenjuju se na Odluku o odabiru ili Odluku o poništenju donesenu u postupku jednostavne nabave iz članka 8. stavak 4. ovog Pravilnika. 
Članak 20.
U postupcima jednostavne nabave na odgovarajući se način primjenjuju opće odredbe i odredbe o provedbi postupka pregleda i ocjene iz ZJN, ukoliko pojedina pitanja nisu uređena ovim Pravilnikom ili drugim aktom Naručitelja kojim je regulirano područje jednostavne nabave.

SKLAPANJE I IZVRŠENJE UGOVORA
Članak 21.
U postupku jednostavne nabave iz članka 7. ovog Pravilnika provodi se izravna nabava od jednog gospodarskog subjekta po vlastitom izboru, izdaje se narudžbenica ili se sklapa ugovor s odabranim ponuditeljem.
U postupcima jednostavne nabave iz članka 8.stavak 3., članka 9., članka 10. i članka 11. ovog Pravilnika s odabranim ponuditeljem sklapa se ugovor o nabavi u pisanom obliku nakon izvršnosti Odluke o odabiru.
U postupku jednostavne nabave iz članka 8. stavak 4. ovog Pravilnika Odluka o odabiru ili o poništenju postupka jednostavne nabave dostavlja se svim ponuditeljima koji su dostavili ponudu (elektronskom poštom i dr.), te se po slanju Odluke o odabiru stječu uvjeti za sklapanje ugovora o nabavi s odabranim ponuditeljem. 
Ugovor o nabavi potpisuje ravnatelj Naručitelja.
Ugovor o nabavi mora biti u skladu s uvjetima određenima Pozivom za dostavu ponude, dokumentacijom o nabavi i odabranom ponudom. Na odgovornost ugovornih strana za ispunjenje obveza iz ugovora o nabavi primjenjuju se i odgovarajuće odredbe Zakona o obveznim odnosima.
Članak 22.
Naručitelj je obvezan kontrolirati izvršenje sklopljenih ugovora o nabavi.
Ugovor o nabavi sklopljen u svim postupcima jednostavne nabave Naručitelj smije izmijeniti tijekom njegova trajanja odgovarajućom primjenom odredbi ZJN.
Ukupni iznos ugovora o nabavi bez PDV-a, po svim izmjenama ugovora o nabavi, ne smije biti veći od praga za provedbu postupka temeljem kojeg je ugovor o nabavi sklopljen kao ni jednak ili veći od vrijednosti pragova za primjenu ZJN.
Članak 23.
Naručitelj je obvezan voditi registar sklopljenih ugovora o nabavi u EOJN.

PRAVNA ZAŠTITA
Članak 24.
Na Odluku o odabiru ili poništenju postupka jednostavne nabave čija je procijenjena vrijednost veća od 15.000,00 eura dopušteno je podnijeti prigovor u pisanom obliku ravnatelju Naručitelja.
Pravo na prigovor ima svaki gospodarski subjekt koji ima ili je imao pravni interes za dobivanje određenog ugovora o nabavi ili projektnog natječaja i koji je pretrpio ili bi mogao pretrpjeti štetu od navodnog kršenja subjektivnih prava. 
Prigovor se podnosi ravnatelju Naručitelja elektroničkim sredstvima putem EOJN u roku od pet dana od primitka Odluke o odabiru ili Odluke o poništenju postupka, a u suprotnom će se prigovor odbaciti.  
Podnositelj prigovora može odustati od prigovora sve do otpreme odluke o prigovoru. Odustanak od prigovora ne može se opozvati. Ako podnositelj prigovora odustane od prigovora, Naručitelj će obustaviti postupak. 
Prigovor mora sadržavati:
- podatke o gospodarskom subjektu koji podnosi prigovor
- oznaku postupka jednostavne nabave,
- odluku Naručitelja na koju se podnosi prigovor
- razloge prigovora i obrazloženje.  
Ravnatelj Naručitelja donosi Odluku o prigovoru u roku od 30 dana od dana primitka prigovora te se ista dostavlja objavom putem modula jednostavne nabave EOJN u primjerenom roku. Odluka o prigovoru mora biti obrazložena. 
Naručitelj u postupku po prigovoru može: 
- obustaviti postupak po izjavljenom prigovoru, ako gospodarski subjekt koji je izjavio prigovor odustane od prigovora, 
- odbaciti prigovor zbog nedopuštenosti, nepravodobnosti, nedostatka pravnog interesa i zbog toga što je izjavljen od neovlaštene osobe, 
- odbiti prigovor kao neosnovan, 
- usvojiti prigovor te u tom slučaju poništiti odluku o odabiru.
Podnositelju prigovora ne pripada pravo na naknadu troškova povodom izjavljenog prigovora. 
Postupak po prigovoru nije upravni postupak te protiv takve odluke nije dopuštena žalba niti je moguće pokrenuti upravni spor.  
Članak 25.
Protiv Odluke o odabiru ili Odluke o poništenju donesene u postupku jednostavne nabave procijenjene vrijednosti jednake ili manje od 15.000,00 eura nije dopuštena žalba ni prigovor.

PROJEKTNI NATJEČAJ
Članak 26.
Projektni natječaj je posebni režim nabave na čiju provedbu se na odgovarajući način primjenjuju odredbe ZJN koje se odnose na projektni natječaj kao i odredbe ovoga Pravilnika koje se odnose na postupke jednostavne nabave – poziv odabranim gospodarskim subjektima i javna objava poziva.

PRIJELAZNE I ZAVRŠNE ODREDBE         
Članak 27. 
Stupanjem na snagu ovog Pravilnika prestaje važiti Pravilnik o jednostavnoj nabavi KLASA: 406-07/25-03/1 URBROJ: 2182-52-25-1 od 26. ožujka 2025. godine.
Postupci jednostavne nabave pokrenuti prije stupanja na snagu ovoga Pravilnika dovršit će se prema odredbama akta koji je bio na snazi u trenutku pokretanja postupka. 
Članak 28.
Ovaj Pravilnik stupa na snagu 1. rujna 2026. godine te će se objaviti na mrežnim stranicama Naručitelja i učiniti dostupnim u EOJN RH.


KLASA: 406-07/26-03/1
URBROJ: 2182-52-26-1
U Šibeniku_________ 2026. godine


Ravnateljica
mr.sc. Anita Babačić Ajduk 

